Kundiges gaan help by strandmeer | Netwerk24
Biles se stryd kan verandering meebring
'Ons moet ons siel en liggaam beskerm en nie net doen wat die wêreld wil hê ons moet doen nie.'
Penny: Tatjana 'n voorbeeld vir jonges
'Oor die jare was Tatjana oukei, maar toe het sy net skielik begin verbeter.'
DAG 5: Blitsbokke eindig 5de, Fidji wen goud
AECI beloon met dividend
Die chemiese groep AECI kon sy aandeelhouers beloon met 'n halfjaardividend van R1,80.
'SA wás ryp vir revolusie en gevaar is nog nie verby'
Die onlangse onrus in die land het gewys dat Suid-Afrika inderdaad ryp is vir 'n revolusie en dat die gevaar beslis nog nie afgeweer is nie, skryf Pieter Labuschagne.
Stadig met lof vir taxibedryf
Een van die ironieë van die orgie van plundering, brandstigting en wetteloosheid wat twee weke gelede in KwaZulu-Natal en Gauteng uitgebreek het, was die optrede van taxi-eienaars om winkelsentrums en openbare eiendom te beskerm.
KYK REGSTREEKS: Lieb Bester se gedenkdiens om 12:30
Die akteur Lieb Bester, wat verlede week dood is, word in Pretoria ter ruste gelê. Volg die regstreekse uitsending hier.
Kundiges gaan help by strandmeer
Deur Elise Tempelhoff 21 Julie 2021 22:42
'n Dooie vis lê in die Umhlanga-strandmeer nadat giftige afloopwater vanaf die United Phoshorus Limited-pakhuis vir landbouchemika­lieë in Cornubia in die strandmeer beland en 'n omgewingsramp veroorsaak het. Foto's: ISABEL VENTER
Barbara Creecy, minister van visserye, bosbou en omgewing­sake, het haar "diepe kommer" uitgespreek oor die omgewingsramp in Cornubia by Umhlanga in KwaZulu-Natal.
Creecy het in 'n verklaring gesê haar departement het nou ook betrokke geraak by die opruiming van die besoedelde riviere, strandmere, strand en see tussen die Umhlanga- en Umdlotirivier.
Creecy het gesê sy is "diep bekommerd" oor die lugbesoedeling, asook die besoedeling van die riviere en die akwatiese lewe.
Die ramp het ontstaan nadat oproermakers die landbouchemi­ka­lieë-pakhuis van United Phosphorus Limited (UPL) verlede Maandag met petrolbomme bestook het. Dit het in vlamme uitgebars.
Die vlamme by die pakhuis is geblus, maar die puin het gister steeds gesmeul.
Creecy het gesê Ravi Pillay, LUR vir ekonomiese ontwikkeling, toerisme en omgewingsake, het die nasionale departement se hulp met die skoonmaak- en herstelproses gevra.
"Ons het 'n span kundiges na KwaZulu-Natal gestuur om te help met die skoonmaakproses," het sy gesê.
Creecy het gesê sy is bewus daarvan dat pes-, onkruid- en insekdoders onder meer in die pakhuis geberg is.
'n Reuse-skoonmaakopera-sie is aan die gang by die Umhlanga- en Umdloti-strandmere en op die strand tussen dié twee riviere. Lede van die chemiese skoonmaakmaatskappy SpillTec is besig met die herstel van die omgewing.
Die span kundiges bestaan uit akwatiese spesialiste, epidemioloë, wetstoepassers van die departement se afdelings vir afval en besoedeling, asook oseaan- en kusbestuur.
Creecy het gesê die departement se kundiges sal saam met die ander owerhede en kundiges van UPL werk wat reeds op die toneel is.
Volgens UPL het dié Indiese maatskappy die "ultramoderne" pakhuis in April vanjaar in gebruik geneem. UPL se hoofkantoor is in Mumbai.
Dave Bryant, die DA se woordvoerder oor omgewingsake, het in 'n verklaring gesê 'n afvaardiging van die DA het die rampgebied eergister besoek.
Volgens die DA-afvaardiging is die Umhlanga-strandmeer "dood".
Dié standmeer onderhou nie net die mariene lewe in die gebied nie, maar ook die inheemse woud.
Bryant het gesê die DA dring daarop aan om te weet waarom toegelaat is dat dié pakhuis "gevaarlike chemikalieë" so naby 'n biosfeer berg.
Die DA dring nou daarop aan om te weet of 'n omgewingsimpakstudie vir die pakhuis gedoen is en of 'n behoorlike oorlegplegingsproses gevolg is.
Bryant het gesê die DA wil ook weet of veiligheidsplanne in die omgewingsimpakproses ingesluit is. "As die omgewingsimpakproses gevolg is, dring ons daarop aan om te weet wie dit gelei het."
Bryant het daarop gewys dat hoewel die eThekwini- plaaslike owerheid aangekondig het die strande is gesluit, lyk dit of min mense daarvan bewus is. Met die DA se besoek het heelwat mense met hul honde op die strand geloop.
Intussen het die eThekwini- plaaslike owerheid 'n beroep op mense gedoen om nie die vleisprodukte (rooivleis en hoender) te eet wat tydens die plundertogte by die Hammarsdale-koelkamers gesteel is nie.
Die metro het gesê die vleis is moontlik giftig omdat die korrekte prosedure om dit te berg en te vervoer nie gevolg is nie. Dit is moontlik aan hitte blootgestel en het giftig geraak.